நூற்பா:1 (பாயிரத்தின் பெயர்கள்) முகவுரை பதிக மணிந்துரை நூன்முகம்  முகவுரை பதிகம் அணிந்துரை நூன்முகம் புறவுரை தந்துரை புனைந்துரை பாயிரம்.     புறவுரை தந்துரை புனைந்துரை பாயிரம். (01) என்பது சூத்திரம். என்னுதலிற்றோவெனின், பாயிரத்திற்கு வரூஉம் காரணக்குறிகள் உணர்த்துதல் நுதலிற்று. இதன் பொருள்: பாயிரத்தின் இலக்கணங்களை முன் உணர்ந்தல்லது, நூல்களைச் செய்தலும் அவற்றை ஈதலும் ஏற்றலும் முடியாமை கருதி முன்னுரைத்தலின் முகவுரை என்றும், - என்பவாகலின், மேல்வகுக்கும் ஐந்து பொதுவும் பதினொரு சிறப்புமாகிய பல்வகைப் பொருளையும் தொகுத்துச் சொல்லுதலின் பதிகம் என்றும், நூலினது பெருமை முதலிய விளங்க அணிந்துரைத்தலின் அணிந்துரை என்றும், முகவுரை என்றதுபோல நூன்முகம் என்றும், நூனுதலிய பொருளல்லனவற்றை உரைத்தலின் புறவுரை என்றும், நூற்குள்ள நுதலியபொருளல்லனவற்றை அதற்குத் தந்துரைத்தலின் தந்துரை என்றும், அணிந்துரை என்றாற்போலப் புனைந்துரை என்றும் பாயிரத்துக்குப் பெயராம் என்றவாறு. பாயிரம் என்பது வரலாறு. பாயிரம் கூறப்புகுந்தார் நிகண்டுபோல அதன் பெயர் விகற்பங்களைக் கூறியது என்னையெனின்:- இப்பாயிரம், பதிகமாகிய புறவுரையாய்த் தந்துரைக்கப்படுவதேனும், நூற்கு இன்றியமையாத அணியாய் முன்னுரைக்கப்படுவது என்பது இக்காரணக் குறிகளான் விளங்குதலின் என்க. (௧)